b'\n_START_ARTICLE_\nProjekt Mercury\n_START_PARAGRAPH_\nProjekt Mercury (angle\xc5\xa1ko Project Mercury) je bil prvi program vesoljskih odprav s \xc4\x8dlove\xc5\xa1ko posadko Zdru\xc5\xbeenih dr\xc5\xbeav Amerike, med letoma 1959 in 1963, katerega glavni cilj je bil izvesti orbitalni vesoljski polet s \xc4\x8dlove\xc5\xa1ko posadko. Dodatna cilja sta bila raziskati sposobnost \xc4\x8dloveka delovati v vesolju in varno vrniti tako plovilo kot posadko. Program je dobil ime po rimskemu bo\xc5\xbeanstvu Merkurju, ki simbolizira hitrost._NEWLINE_V sklopu programa je 5. maja 1961 v vesolje poletel prvi Ameri\xc4\x8dan, astronavt Alan Shepard (odprava Mercury-Redstone 3), tri tedne po prvi sovjetski vesoljski odpravi s \xc4\x8dlove\xc5\xa1ko posadko, ko je Jurij Gagarin postal prvi \xc4\x8dlovek v vesolju. Glavni cilj programa je izpolnila odprava Mercury-Atlas 6 20. februarja 1962, med katero je John Glenn trikrat obkro\xc5\xbeil Zemljo in varno pristal v oceanu blizu mesta izstrelitve._NEWLINE_Za zgodnjo fazo na\xc4\x8drtovanja je bil odgovoren Nacionalni svetovalni odbor za aeronavtiko (NACA), ki ga je leta 1958 nadomestila agencija NASA. Skupno so Zdru\xc5\xbeene dr\xc5\xbeave Amerike v sklopu programa opravile 20 preskusnih izstrelitev brez \xc4\x8dlove\xc5\xa1ke posadke (v \xc5\xa1tirih so sodelovali \xc5\xbeivalski poskusni subjekti), tem sta sledili dve podorbitalni odpravi z astronavtom na krovu, njima pa \xc5\xa1e \xc5\xa1tiri orbitalne. Projektu Mercury je sledil projekt Gemini, temu pa program Apollo.'